
讞讜诇讬谉 爪讗 注"讘 - 驻讬专讜砖 砖讟讬讬谞讝诇抓

砖讻谉 讗诪专讛 谞注诪讬 诇专讜转 讗讜讚讜转 讘讜注讝 "讛谞讛 讛讜讗 讝讜专讛 讗转 讙讜专谉 讛砖注讜专讬诐 讛诇讬诇讛... 注讚 讻诇讜转讜 诇讗讻讜诇 讜诇砖转讜转. 讜讬讛讬 讘砖讻讘讜 讜讬讚注转 讗转 讛诪拽讜诐 讗砖专 讬砖讻讘 砖诐" (专讜转 讙, 讘鈥斪�). 讛专讬 砖诇讗 讛诇讱 讘讜注讝 诇讘讬转讜 讗讞专 砖讝专讛 讗转 讙讜专谞讜, 诪驻谞讬 砖讗讬谉 专讗讜讬 诇转诇诪讬讚 讞讻诐 诇爪讗转 讬讞讬讚讬 讘诇讬诇讛.


 讜专' 讗讘讛讜 讗诪专 讻讬 讬砖 诇讛讘讬讗 专讗讬讛 诇讚讘专 诪讛讻讗 [诪讻讗谉, 诪讛谞讗诪专 讘注拽讬讚转 讬爪讞拽]: "讜讬砖讻诐 讗讘专讛诐 讘讘拽专 讜讬讞讘讜砖 讗转 讞诪讜专讜 讜讬拽讞 讗转 砖谞讬 谞注专讬讜 注诪讜 讜讗转 讬爪讞拽 讘谞讜 讜讬讘拽注 注爪讬 注讜诇讛 讜讬拽诐 讜讬诇讱 讗诇 讛诪拽讜诐 讗砖专 诇讜 讛讗诇拽讬诐" (讘专讗砖讬转 讻讘, 讙), 讜诇讗 讛拽讚讬诐 讜讬爪讗 诇诪拽讜诐 讛注拽讬讚讛 讻讘专 讘诇讬诇讛. 砖讻谉 讗讬谉 讝讛 专讗讜讬 诇转诇诪讬讚 讞讻诐 诇爪讗转 讘诇讬诇讛.


讜专讘谞谉 讗诪专讬 [讜讞讻诪讬诐 讗讜诪专讬诐] 讻讬 讬砖 诇讛讘讬讗 专讗讬讛 诇讻讱 诪讛讻讗 [诪讻讗谉, 诪讛谞讗诪专 讘讬注拽讘 讛砖讜诇讞 讗转 讬讜住祝 诇砖讻诐]: "诇讱 谞讗 专讗讛 讗转 砖诇讜诐 讗讞讬讱 讜讗转 砖诇讜诐 讛爪讗谉 讜讛砖讬讘谞讬 讚讘专" (砖诐 诇讝, 讬讚), 砖诇讗 讛诇讱 讬讜住祝 讗诇讗 讘讝诪谉 砖讗讚诐 讬讻讜诇 诇专讗讜转 讗转 讛谞注砖讛 讗爪诇 讘谞讬 讗讚诐 讜讗爪诇 讛爪讗谉, 砖讛讜讗 讘讬讜诐 讜诇讗 讘诇讬诇讛.


 讜专讘 讗诪专 讻讬 讬砖 诇讛讘讬讗 专讗讬讛 诇讻讱 诪讛讻讗 [诪讻讗谉, 诪讛谞讗诪专 讘讬注拽讘 诇讗讞专 诪讗讘拽讜 注诐 讛诪诇讗讱 讘驻谞讜讗诇 "讜讬讝专讞 诇讜 讛砖诪砖 讻讗砖专 注讘专 讗转 驻谞讜讗诇" (砖诐 诇讘, 诇讗), 砖诇讗 讛诇讱 讬注拽讘 诇讚专讻讜 讘诇讬诇讛 讗诇讗 诪砖讝专讞讛 讛砖诪砖. 砖讻谉 讗讬谉 专讗讜讬 诇转诇诪讬讚 讞讻诐 诇爪讗转 讘诇讬诇讛.


讗 诪转讜讱 砖讛讜讘讗讛 讚专砖转 讛讻转讜讘 "讜讬讝专讞 诇讜 讛砖诪砖", 诪讘讬讗讬诐 注讜讚 讘讚专砖转 讻转讜讘 讝讛. 讗诪专 专' 注拽讬讘讗: 砖讗诇转讬 讗转 专讘谉 讙诪诇讬讗诇 讜讗转 专' 讬讛讜砖注 讘注转 砖讛讬讜 讘讗讬讟诇讬讝 (诪拽讜诐 诪讻讬专转 讘砖专) 砖诇 讛讬讬砖讜讘 讗讬诪讗讜诐, 砖讛诇讻讜 讞讻诪讬诐 讗诇讛 诇讬拽讞 (诇拽谞讜转) 讘讛诪讛 诇讘砖专讛, 诇爪讜专讱 诪砖转讛 (讞转讜谞讛) 砖诇 讘谞讜 砖诇 专讘谉 讙诪诇讬讗诇. 讜砖讗诇转讬 讛讬转讛, 讻转讬讘 [谞讗诪专] "讜讬讝专讞 诇讜 讛砖诪砖", 讜讻讬 讛砖诪砖 诇讜 诇讬注拽讘 诇讘讚 讝专讞讛? 讜讛诇讗 诇讻诇 讛注讜诇诐 讻讜诇讜 讝专讞讛!


讗诪专 专' 讬爪讞拽 讘讛住讘专 讛讚讘专讬诐: 砖诪砖 讝讜 讛讘讗讛 (砖砖拽注讛) 讘注讘专 讘注讘讜专讜 砖诇 讬注拽讘, 讝专讞讛 讛驻注诐 讘诪讬讜讞讚 讘注讘讜专讜, 讚讻转讬讘 [砖讻谉 谞讗诪专]: "讜讬爪讗 讬注拽讘 诪讘讗专 砖讘注 讜讬诇讱 讞专谞讛" (砖诐 讻讞, 讬), 讛专讬 砖讛诇讱 诇讞专谉 讜讛讙讬注 诇砖诐, 讜讗讜诇诐 讘讛诪砖讱 讛驻住讜拽 讻转讬讘 [谞讗诪专] "讜讬驻讙注 讘诪拽讜诐 讜讬诇谉 砖诐 讻讬 讘讗 讛砖诪砖", 讜讛讬讛 讝讛 讘讘讬转 讗诇, 讜诇讗 讘讞专谉. 讜诪注转讛 讻讬爪讚 讬转驻专砖讜 讛讻转讜讘讬诐 讛住讜转专讬诐? 讜讬砖 诇驻专砖 砖讗讻谉 讛讙讬注 讬注拽讘 诇讞专谉, 讜讗讜诇诐 讻讬 诪讟讗 [讻讗砖专 讛讙讬注] 诇讞专谉 讗诪专: 讗驻砖专 注讘专转讬 讘讚专讻讬 诇讞专谉 注诇 驻谞讬 讛诪拽讜诐 砖讘讜 讛转驻诇诇讜 讗讘讜转讬, 讗讘专讛诐 讜讬爪讞拽, 讜讗谞讬 诇讗 讛转驻诇诇转讬 讘讜? 讻讚 讬讛讬讘 讚注转讬讛 诇诪讬讛讚专 [讻讗砖专 谞转谉 讚注转讜 诇讞讝讜专] 诇砖诐 诇讛转驻诇诇 拽驻爪讛 诇讬讛 讗专注讗 [拽驻爪讛 诇讜 讛讗专抓], 讜诪讬讚 "讜讬驻讙注 讘诪拽讜诐".


讻讚 爪诇讬, 讘注讬 诇诪讬讛讚专 [讻讗砖专 住讬讬诐 砖诐 诇讛转驻诇诇, 专爪讛 诇讞讝讜专 诇讞专谉], 讗诪专 讛拽讚讜砖 讘专讜讱 讛讜讗: 爪讚讬拽 讝讛 讘讗 诇讘讬转 诪诇讜谞讬, 讜讬驻讟专 诪砖诐 讘诇讗 诇讬谞讛? 诪讬讚, "讘讗 讛砖诪砖" 砖砖拽注讛 讛砖诪砖 拽讜讚诐 讝诪谞讛. 讜讛讬讗 讛砖诪砖 砖砖拽注讛 诇讬注拽讘 拽讜讚诐 讝诪谞讛, 砖讘讛 讜讝专讞讛 诇讬注拽讘 拽讜讚诐 讝诪谞讛.


讘 诪转讜讱 砖讛讜讘讗讛 讚专砖转 专' 讬爪讞拽 讘住转讬专转 讻转讜讘讬诐 讛谞讗诪专讬诐 讘讬爪讬讗转 讬注拽讘 诇讞专谉, 诪讘讬讗讬诐 注讜讚 诪讚专砖讜转讬讜 讘住转讬专讛 砖讘讻转讜讘讬诐 讗诇讛. 讘转讞讬诇讛 讻转讬讘 [谞讗诪专] 讻讬 诇讗讞专 砖砖拽注讛 讛砖诪砖 "讜讬拽讞 诪讗讘谞讬 讛诪拽讜诐 讜讬砖诐 诪专讗砖讜转讬讜" (砖诐), 讛专讬 砖诇拽讞 讬注拽讘 讻诪讛 讗讘谞讬诐 诇砖讬诐 诪专讗砖讜转讬讜 讘诇讬诇讛, 讜讗讜诇诐 诇讗讞专 诪讻谉 讻转讬讘 [谞讗诪专]: "讜讬砖讻诐 讬注拽讘 讘讘讜拽专 讜讬拽讞 讗转 讛讗讘谉", 诪砖诪注 砖讛讬转讛 讝讜 专拽 讗讘谉 讗讞转! 讗诪专 专' 讬爪讞拽: 诪诇诪讚 砖讗诪谞诐 诇拽讞 讬注拽讘 讻诪讛 讗讘谞讬诐, 讜讗讜诇诐 谞转拽讘爪讜 讻诇 讗讜转谉 讗讘谞讬诐 诇诪拽讜诐 讗讞讚, 讜讻诇 讗讞转 讜讗讞转 讗讜诪专转 "注诇讬 讬谞讬讞 爪讚讬拽 讝讛 讗转 专讗砖讜". 转谞讗 [砖谞讛] 讛讞讻诐: 讜讻讜诇谉 谞讘诇注讜 讘讗讘谉 讗讞讚.


讙 讜注讜讚 讘讘讬专讜专 诪拽专讗讜转 讘讬爪讬讗转 讬注拽讘 诇讞专谉, 谞讗诪专 砖诐: "讜讬讞诇讜诐 讜讛谞讛 住讜诇诐 诪讜爪讘 讗专爪讛 讜专讗砖讜 诪讙讬注 讛砖诪讬诪讛 讜讛谞讛 诪诇讗讻讬 讗诇讛讬诐 注讜诇讬诐 讜讬讜专讚讬诐 讘讜" (砖诐, 讬讘), 转谞讗 [砖谞讛] 讛讞讻诐: 讻诪讛 讛讬讛 专讞讘讜 砖诇 住讜诇诐 讝讛? 砖诪讜谞转 讗诇驻讬诐 驻专住讗讜转, 讜诪住讘讬专讬诐 : 讚讻转讬讘 [砖讻谉 谞讗诪专] 讘转讬讗讜专 讛住讜诇诐: "讜讛谞讛 诪诇讗讻讬 讗诇讛讬诐 注讜诇讬诐 讜讬讜专讚讬诐 讘讜", 讜谞讚讬讬拽: "注讜诇讬诐" 鈥� 讛专讬 讝讛 诪讜专讛 讻讬 砖谞讬诐 诪诇讗讻讬诐 讛诐 讛注讜诇讬诐 讘住讜诇诐, 讜讻谉 谞讗诪专 "讜讬讜专讚讬诐" 鈥� 讛专讬 讝讛 诪讜专讛 讻讬 注讜讚 砖谞讬诐 诪诇讗讻讬诐 讛诐 讛讬讜专讚讬诐 讘讜. 讜诪注转讛 讻讬 驻讙注讜 讘讛讚讬 讛讚讚讬 [讻讗砖专 讛诐 谞驻讙砖讬诐 讬讞讚] 讛讜讜 诇讛讜 [讛专讬讛诐]


讗专讘注讛 讛谞诪爪讗讬诐 讘住讜诇诐 讻讗讞讚. 讜讻转讬讘 讘讬讛 [讜谞讗诪专 讘讜] 讘诪诇讗讱 "讜讙讜讬转讜 讻转专砖讬砖" (讚谞讬讗诇 讬, 讜), 讜讙诪讬专讬 [讜诪住讜专 讘讬讚讬谞讜] 砖诪讬讚转讜 砖诇 讛讬诐 讛谞拽专讗 转专砖讬砖 转专讬 讗诇驻讬 驻专住讬 讛讜讜 [讗诇驻讬讬诐 驻专住讛 讛诐], 讜讗诐 讬砖 讗专讘注讛 诪诇讗讻讬诐 讛谞诪爪讗讬诐 讻讗讞讚 讘住讜诇诐 讛专讬 砖专讜讞讘讜 砖诇 讛住讜诇诐 讛讜讗 砖诪讜谞转 讗诇驻讬诐 驻专住讛.


讚 讜注讜讚 转谞讗 [砖谞讛] 讛讞讻诐 讘注谞讬谉 讛讻转讜讘 "注讜诇讬诐 讜讬讜专讚讬诐 讘讜" 讜住诪讬讻讜转讜 诇讗诪讜专 诇讗讞专 诪讻谉 "讜讛谞讛 讛' 谞爪讘 注诇讬讜" (讘专讗砖讬转 砖诐, 讬讙): 讛讬讜 讛诪诇讗讻讬诐 注讜诇讬谉 讛诪诇讗讻讬诐 讜诪住转讻诇讬谉 讘讚讬讜拽谞讜 砖诇 讬注拽讘 砖诇 诪注诇讛 (驻专爪讜祝 讗讚诐 砖讘讗专讘注 讞讬讜转, 讻谞讗诪专 讘讞讝讜谉 讛诪专讻讘讛 讘住驻专 讬讞讝拽讗诇 驻专拽 讗, 砖讛讜讗 讘讚诪讜转讜 砖诇 讬注拽讘), 讜讬讜专讚讬谉 讛诪诇讗讻讬诐 讜诪住转讻诇讬谉 讘讚讬讜拽谞讜 讬注拽讘 砖诇 诪讟讛. 讘注讜 诇住讻讜谞讬讛 [专爪讜 诇住讻谉 讗讜转讜, 讗转 讬注拽讘] 诪驻谞讬 讛拽谞讗讛. 诪讬讚, "讜讛谞讛 讛' 谞爪讘 注诇讬讜", 诇砖讜诪专讜. 讜讘讻转讜讘 讝讛 讗诪专 专' 砖诪注讜谉 讘谉 诇拽讬砖: 讗诇诪诇讗 诪拽专讗 讝讛 讻转讜讘, 讗讬 讗驻砖专 诇讗诪专讜 诪讚注转谞讜, 讻讗讚诐 砖诪谞讬祝 注诇 讘谞讜 砖诪谞驻谞祝 诇讜 讘诪谞讬驻讛 诇注砖讜转 诇讜 谞讞转, 讻讱 讛讬讛 讛' 谞讬爪讘 注诇讬讜 诇砖讜诪专讜 诪驻谞讬 讛诪诇讗讻讬诐.


讛 注讜讚 讘讚专砖讜转 讛讻转讜讘讬诐 讘驻专砖讛 讝讜, 谞讗诪专 讘讛转讙诇讜转 讛' 诇讬注拽讘 "讛讗专抓 讗砖专 讗转讛 砖讜讻讘 注诇讬讛 诇讱 讗转谞谞讛 讜诇讝专注讱" (讘专讗砖讬转 砖诐), 讜砖讜讗诇讬诐: 诪讗讬 专讘讜转讬讛 [诪讛 讙讚讜诇转讛] 砖诇 讛讘讟讞讛 讝讜, 砖讛专讬 诪拽讜诐 砖讻讬讘转讜 砖诇 讗讚诐 讛专讬讛讜 驻讬住转 讗专抓 拽讟谞讛 诪讗讚! 讗诪专 专' 讬爪讞拽: 诪诇诪讚 砖拽驻诇讛 讛拽讚讜砖 讘专讜讱 讛讜讗 诇讻诇 讗专抓 讬砖专讗诇 讻讜诇讛 讜讛谞讬讞讛 诇诪砖讻讘 转讞转 讬注拽讘 讗讘讬谞讜, 讜谞诪爪讗 砖讻诇 讗专抓 讬砖专讗诇 讛讜讘讟讞讛 诇讬注拽讘 讜诇讝专注讜. 讜讻诇 讻讱 诇诪讛? 讻讚讬 砖转讛讗 谞讜讞讛 诇讬讻讘砖 诇讘谞讬讜.


讜 讜砖讘讬诐 诇讚专砖讜转 讛讻转讜讘讬诐 讘注谞讬谉 诪讗讘拽讜 砖诇 讬注拽讘 注诐 讛诪诇讗讱. "讜讬讗诪专 砖诇讞谞讬 讻讬 注诇讛 讛砖讞专" (砖诐 诇讘, 讻讜), 讗诪专 诇讜 讬注拽讘 诇诪诇讗讱: 讜讻讬 讙谞讘 讗转讛, 讗讜 拽讜讘讬讜住讟讜住 (诪砖拽专, 诪专诪讛 讘拽讜讘讬讜转) 讗转讛, 砖诪转讬讬专讗 诪谉 讛砖讞专 驻谉 转转讙诇讛 诇讗讜专 讛讬讜诐 讜转讬转驻住, 讜诇讻谉 讗转讛 爪专讬讱 诇爪讗转 诪讬讚 注诐 注诇讜转 讛砖讞专? 讗诪专 诇讜: 讗讬谉 讗谞讬 诪讻诇诇 讘谞讬 讗讚诐, 讗诇讗 诪诇讗讱 讗谞讬, 讜诪讬讜诐 砖谞讘专讗转讬 诇讗 讛讙讬注 注讚讬讬谉 讝诪谞讬 诇讜诪专 砖讬专讛 注讚 注讻砖讬讜, 讜注讻砖讬讜 爪专讬讱 讗谞讜 诇注诇讜转 讜诇讜诪专 砖讬专讛.


 讜讗讜诪专讬诐:  诪住讬讬注 诇讬讛 [诇讜] 讛讚讘专 诇讚注转 专讘 讞谞谞讗诇 讗诪专 专讘, 砖讻谉 讗诪专 专讘 讞谞谞讗诇 讗诪专 专讘: 砖诇砖 讻转讜转 讞讚砖讜转 砖诇 诪诇讗讻讬 讛砖专转 讗讜诪专讜转 砖讬专讛 讘讻诇 讬讜诐, 讗讞转 诪讛谉 讗讜诪专转 "拽讚讜砖", 讜讗讞转 诪讛谉 讗讜诪专转 "拽讚讜砖", 讜讗讞转 诪讛谉 讗讜诪专转 "拽讚讜砖 讛' 爪讘讗讜转".


诪讬转讬讘讬 [诪拽砖讬诐] 注诇 讻讱 诪诪讛 砖砖谞讬谞讜 讻讬 讞讘讬讘讬谉 讬砖专讗诇 诇驻谞讬 讛拽讚讜砖 讘专讜讱 讛讜讗 讬讜转专 诪诪诇讗讻讬 讛砖专转. 砖讻谉 讬砖专讗诇 讗讜诪专讬诐 砖讬专讛 讘讻诇 砖注讛 砖专讜爪讬诐, 讜讗讬诇讜 诪诇讗讻讬 讛砖专转 讗讬谉 讗讜诪专讬诐 砖讬专讛 讗诇讗 驻注诐 讗讞转 讘讬讜诐, 讜讗诪专讬 诇讛 [讜讬砖 讗讜诪专讬诐] 砖讗讜诪专讬诐 讛诪诇讗讻讬诐 驻注诐 讗讞转 讘砖讘转 (讘砖讘讜注) 讘诇讘讚, 讜讗诪专讬 诇讛 [讜讬砖 讗讜诪专讬诐] 砖讗讬谞诐 讗讜诪专讬诐 讗诇讗 驻注诐 讗讞转 讘讞讜讚砖, 讜讗诪专讬 诇讛 [讜讬砖 讗讜诪专讬诐] 讻讬 砖讬专转诐 砖诇 讛诪诇讗讻讬诐 讛讬讗 驻注诐 讗讞转 讘砖谞讛, 讜讗诪专讬 诇讛 [讜讬砖 讗讜诪专讬诐] 讻讬 讛讬讗 专拽 驻注诐 讗讞转 讘砖讘讜注 (讘砖讘注 砖谞讬诐), 讜讗诪专讬 诇讛 [讜讬砖 讗讜诪专讬诐] 讻讬 讛讬讗 讗讬谞讛 讗诇讗 驻注诐 讗讞转 讘讬讜讘诇 (讞诪讬砖讬诐 砖谞讛), 讜讗诪专讬 诇讛 [讜讬砖 讗讜诪专讬诐] 砖讗讬谉 讛讬讗 讗诇讗 驻注诐 讗讞转 讘注讜诇诐 讘讻诇 讬诪讬 讞讬讬讛诐.


讜注讜讚 诪讞讬讘转谉 砖诇 讬砖专讗诇 讛讬转讬专讛 注诇 诪诇讗讻讬 讛砖专转, 砖讬砖专讗诇 诪讝讻讬专讬谉 讗转 讛砖诐 诪讬讚 诇讗讞专 砖转讬 转讬讘讜转 砖讗讜诪专讬诐, 砖讻谉 谞讗诪专: "砖诪注 讬砖专讗诇 讛' 讗诇讛讬谞讜 讛' 讗讞讚" (讚讘专讬诐 讜, 讚), 讜讗讬诇讜 诪诇讗讻讬 讛砖专转 讗讬谉 诪讝讻讬专讬谉 讗转 讛砖诐 讗诇讗 诇讗讞专 砖诇砖 转讬讘讜转, 讻讚讻转讬讘 [讻诪讜 砖谞讗诪专] 讘诪诇讗讻讬诐 "讜拽专讗 讝讛 讗诇 讝讛 讜讗诪专 拽讚讜砖 拽讚讜砖 拽讚讜砖 讛' 爪讘讗讜转 诪诇讜讗 讻诇 讛讗专抓 讻讘讜讚讜" (讬砖注讬讛 讜, 讙).


讜诇讗 注讜讚 讗诇讗 砖讗讬谉 诪诇讗讻讬 讛砖专转 讗讜诪专讬诐 砖讬专讛 讘注讜诇诪讜转 砖诇诪注诇讛, 注讚 砖诇驻谞讬 讻谉 讬讗诪专讜 讬砖专讗诇 砖讬专讛 讘注讜诇诐 砖诇诪讟讛, 讘注讜诇诐 讛讝讛. 砖讻谉 谞讗诪专: "讘专谉 讬讞讚 讻讜讻讘讬 讘拽专" (讗讬讜讘 诇讞, 讝), 讛诐 讘谞讬 讬砖专讗诇 讛诪砖讜诇讬诐 诇讻讜讻讘讬诐, 讜专拽 讗讞专 讻讱 讛讚专 [讞讝专] 讛讻转讜讘 诇讜诪专 "讜讬专讬注讜 讻诇 讘谞讬 讗诇讛讬诐", 讛诐 诪诇讗讻讬 讛砖专转. 讜讗诐 讻谉, 诇诪讚谞讜 砖讗讬谉 讛诪诇讗讻讬诐 诪讝讻讬专讬诐 讗转 砖诐 讛' 讗诇讗 诇讗讞专 砖诇讜砖 转讬讘讜转 ("拽讚讜砖 拽讚讜砖 拽讚讜砖"), 讜砖诇讗 讻讚讘专讬 专讘 讞谞谞讗诇 讘砖诐 专讘 砖讛讻转 讛砖诇讬砖讬转 砖诇 诪诇讗讻讬 讛砖专转 诪讝讻讬专讛 讗转 砖诐 讛' 诇讗讞专 转讬讘讛 讗讞转 ("拽讚讜砖")!


讗诇讗 爪专讬讱 诇讜诪专 讻讱 讘讚讘专讬 专讘 讞谞谞讗诇 讘砖诐 专讘: 讻转 讗讞转 讗讜诪专转 "拽讚讜砖", 讜讻转 讗讞转 讗讜诪专转 "拽讚讜砖 拽讚讜砖", 讜讻转 讗讞转 讗讜诪专转 "拽讚讜砖 拽讚讜砖 拽讚讜砖 讛' 爪讘讗讜转". 讜砖讜讗诇讬诐: 讜讛讗讬讻讗 [讜讛专讬 讬砖] 讙诐 讗诪讬专转 诪诇讗讻讬诐 砖讬砖 讘讛 讛讝讻专转 砖诐 讛' 诇讗讞专 砖转讬 转讬讘讜转, 砖讻谉 谞讗诪专 讘谞讘讜讗转 讬讞讝拽讗诇 "讜转砖讗谞讬 专讜讞 讜讗砖诪注 讗讞专讬 拽讜诇 专注砖 讙讚讜诇 讘专讜讱 讻讘讜讚 讛' 诪诪拽讜诪讜. 讜拽讜诇 讻谞驻讬 讛讞讬讜转 诪砖讬拽讜转 讗砖讛 讗诇 讗讞讜转讛 讜拽讜诇 讛讗讜驻谞讬诐 诇注讜诪转诐 讜拽讜诇 专注砖 讙讚讜诇" (讬讞讝拽讗诇 讙, 讬讘鈥斪欁�). 讛专讬 砖诪讝讻讬专讬诐 砖讗祝 讛诪诇讗讻讬诐 诪讝讻讬专讬诐 讗转 砖诐 讛' 诇讗讞专 砖转讬 转讬讘讜转 讘诇讘讚 ("讘专讜讱 讻讘讜讚")!

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).
image1.png
e 9T WNSE




